Հավելված N 1

ՀՀ կառավարության 2017 թ.

օգոստոսի 24-ի նիստի N 36

 արձանագրային որոշման

**ՖԻԶԻԿԱԿԱՆ ԿՈՒԼՏՈՒՐԱՅԻ ԵՎ ՍՊՈՐՏԻ**

 **ՄԱՍՍԱՅԱԿԱՆ ՏԱՐԱԾՄԱՆ ԱԶԳԱՅԻՆ ԾՐԱԳԻՐ**

1. **ՖԻԶԻԿԱԿԱՆ ԿՈՒԼՏՈՒՐԱՅԻ ԵՎ ՍՊՈՐՏԻ ՄԱՍՍԱՅԱԿԱՆ ՏԱՐԱԾՄԱՆ ԱԶԳԱՅԻՆ ԾՐԱԳՐԻ ՆՊԱՏԱԿՆԵՐԸ, ԽՆԴԻՐՆԵՐԸ, ԾՐԱԳՐԻ ՆԿԱՐԱԳԻՐԸ**
2. Ֆիզիկական կուլտուրայի և սպորտի մասսայական տարածման ազգային ծրագիրը (այսուհետ` ծրագիր) մշակվել է Հայաստանի Հանրապետության սպորտի և երիտասարդության հարցերի նախարարի 2016 թվականի դեկտեմբերի 28-ի № 258-Ա/1 հրամանով ստեղծված աշխատանքային խմբի և «Հայաստանի ֆիզիկական կուլտուրայի և սպորտի պետական ինստիտուտ» հիմնադրամի կողմից:
3. Ծրագիրը ֆիզիկական դաստիարակության համակարգի ծրագրային և նորմատիվային հիմքն է:
4. Ծրագրի հիմնական նպատակն է ֆիզիկական կուլտուրայի և սպորտի մասսայական տարածումը՝ դրա մեջ ընդգրկելով բնակչության տարբեր տարիքային խմբերի՝ ակնկալելով մասնակիցների թվաքանակի աճ: Ծրագրի նպատակն է նաև նպաստել Հայաստանի Հանրապետության բնակչության աշխատանքի արտադրողականության բարձրացմանը, բարոյակամային և ֆիզիկական որակների բազմակողմանի ու ներդաշնակ զարգացմանը, առողջության ամրապնդմանը, երկարակեցության ապահովմանը և ռազմահայրենասիրական ոգու բարձրացմանը:
5. Ծրագրի խնդիրներն են՝

1) Հայաստանի Հանրապետության բնակչության շրջանում ֆիզիկական կուլտուրայի և սպորտի մասսայականացման ապահովումը,

2) Հայաստանի Հանրապետության բնակչության շրջանում ֆիզիկական պատրաստվածության մակարդակի բարձրացումը,

3) Հայաստանի Հանրապետության բնակչության շրջանում առողջական անհրաժեշտ վիճակի և աշխատունակության բարձրացումը, հայրենիքի պաշտպանության համար անհրաժեշտ պատրաստականության և ֆիզիկական պատրաստվածության ապահովումը,

4) Հայաստանի Հանրապետության բնակչության շրջանում ֆիզիկական կուլտուրայով, սպորտով գիտակցաբար զբաղվելու և առողջ ապրելակերպ վարելու, հանրապետության բնակիչների տարբեր տարիքային խմբերում ֆիզիկական կուլտուրայով և սպորտով զբաղվելու պահանջի ձևավորումը և խթանումը,

5) hասարակության շրջանում ինքնուրույն ֆիզկուլտուրային պարապմունքների մեթոդների, միջոցների և մարզումների ձևերի տիրապետումն ապահովելը:

1. Ծրագիրը բաղկացած է 10 աստիճաններից և ներառում է հետևյալ տարիքային խմբերը`
2. առաջին աստիճան` 6-9 տարեկան,
3. երկրորդ աստիճան` 10-11 տարեկան,
4. երրորդ աստիճան` 12-13 տարեկան,
5. չորրորդ աստիճան` 14-15 տարեկան,
6. հինգերորդ աստիճան` 16-17 տարեկան,
7. վեցերորդ աստիճան` 18-29 տարեկան,
8. յոթերորդ աստիճան` 30-39 տարեկան,
9. ութերորդ աստիճան` 40-49 տարեկան,
10. իններորդ աստիճան` 50-59 տարեկան,
11. տասներորդ աստիճան` 60 և բարձր տարիք:
12. Ծրագրի յուրաքանչյուր աստիճան կազմված է հետևյալ երեք հիմնական բաժիններից`
13. գիտելիքներ (անհրաժեշտ հմտություններ),
14. շարժողական ռեժիմի պահանջներ,
15. ստուգարքի տեսակներ և նորմատիվներ:
16. «Գիտելիքներ» բաժինը սահմանում է Հայաստանի Հանրապետության բնակչության շրջանում ֆիզիկական կուլտուրայի և սպորտի բնագավառում անհրաժեշտ գիտելիքների տրամադրում:
17. «Շարժողական ռեժիմի պահանջներ» բաժինը սահմանում է ֆիզիկական վարժությունների մեկշաբաթյա նվազագույն շարժողական ծավալը, որը խորհուրդ է տրվում կատարել նորմատիվների հանձնմանը նախապատրաստվելիս:
18. «Ստուգարքի տեսակներ և նորմատիվներ» բաժինը բովանդակում է ստուգարքի այն տեսակները (թեստերը), որոնք թույլ են տալիս որոշելու շարժողական ունակությունների զարգացման բազմակողմանիությունը և կիրառական հմտություններին տիրապետելու աստիճանը: Նորմատիվների օգնությամբ գնահատվում է մարդու շարժողական ունակությունների զարգացման մակարդակը (արագություն, դիմացկունություն, ուժ, ճարպկություն և այլն)՝ նրա տարիքին և սեռին համապատասխան: Ստուգարքների տեսակները տարանջատվում են պարտադիր հանձնման ենթակա նորմատիվների և ըստ ցանկության կատարման նորմատիվների:
19. Այն անձինք, ովքեր հանձնել են ծրագրով սահմանված ստուգարքները և տիրապետում են անհրաժեշտ գիտելիքների ու կարողությունների, պարգևատրվում են համապատասխան կարգի կրծքանշանով ու հավաստագրով: Կմշակվեն և կկիրառվեն խրախուսման այլ տեսակներ ևս։
20. Ծրագրում ներառված նորմատիվները նախատեսված են զարգացնելու անձի շարժողական ունակությունները (մկանային ուժ, դիմացկունություն, արագաշարժություն և այլն):
21. Ծրագիրը նախատեսում է Հայաստանի Հանրապետության բնակչության տարբեր տարիքային խմբերի (6-ից մինչև 60 տարեկան և բարձր) ֆիզիկական համապատասխան պատրաստություն և նորմատիվների կատարում: Նորմատիվները սահմանում են դժվարության երկու մակարդակ, որոնց կատարման համար համապատասխանաբար տրվում են ոսկե կրծքանշան և հավաստագրեր: Բնակչության տարբեր խմբերի համար կմշակվեն և կհաստատվեն խրախուսման այլ մեխանիզմներ ևս։

1. **ԾՐԱԳՐԻ ԻՐԱԿԱՆԱՑՄԱՆ ՊԱՏԱՍԽԱՆԱՏՈՒ ՄԱՐՄԻՆԸ**
2. Ծրագիրն իրականացնելու է Հայաստանի Հանրապետության սպորտի և երիտասարդության հարցերի նախարարությունը՝ համաձայնեցնելով Հայաստանի Հանրապետության կրթության և գիտության, Հայաստանի Հանրապետության տարածքային կառավարման և զարգացման, Հայաստանի Հանրապետության առողջապահության և Հայաստանի Հանրապետության պաշտպանության նախարարությունների հետ:
3. **ԾՐԱԳՐԻ ԻՐԱԿԱՆԱՑՄԱՆ ԺԱՄԿԵՏՆԵՐԸ ԵՎ**

**ԱՇԽԱՏԱՆՔՆԵՐԻ ԿԱԶՄԱԿԵՐՊՈՒՄԸ**

1. Ֆիզիկական կուլտուրայի և սպորտի մասսայական տարածման ազգային ծրագիրն իրականացվելու է երկու փուլով:

1) Փորձնական՝ առաջին փուլն իրականացվելու է 2017-2018 և 2018-2019 ուսումնական տարիների ընթացքում բարձրագույն ուսումնական հաստատությունների ուսանողների շրջանում («Հայաստանի ազգային պոլիտեխնիկական համալսարան» հիմնադրամ, Հայաստանի պետական տնտեսագիտական համալսարան և Շիրակի Մ. Նալբանդյանի անվան պետական համալսարան):

2) Ծրագիրն ամբողջովին կգործի 2020 թվականից:

1. Ծրագրի փուլային ներդրման գործընթացը համակարգում է Հայաստանի Հանրապետության սպորտի և երիտասարդության հարցերի նախարարությունը:
2. Ծրագրի փուլային ներդրման գործընթացի կազմակերպման, անցկացման և արդյունքների վերաբերյալ տեղեկատվության ապահովումը իրականացնում է Հայաստանի Հանրապետության սպորտի և երիտասարդության հարցերի նախարարությունը:
3. Նորմատիվների կատարումը թույլատրվում է այն անձանց, որոնք պարբերաբար զբաղվում են ֆիզիկական կուլտուրայով և սպորտով, այդ թվում նաև ինքնուրույն՝ հիմք ընդունելով բժշկական զննման արդյունքները:
4. Ծրագրի նորմատիվների կատարման ֆիզիկական պատրաստվածության մակարդակի պահանջները հաշվի են առնվում «Ֆիզիկական կուլտուրա» առարկայի կրթական ծրագրերում՝ համաձայնեցնելով Հայաստանի Հանրապետության կրթության և գիտության նախարարության հետ:
5. **ՖԻՆԱՆՍԱՎՈՐՄԱՆ ԱՂԲՅՈՒՐՆԵՐԸ**
6. «Ֆիզիկական կուլտուրայի և սպորտի մասսայական տարածման ազգային ծրագրին հավանություն տալու մասին» Հայաստանի Հանրապետության կառավարության արձանագրային որոշման նախագծի ընդունման կապակցությամբ Հայաստանի Հանրապետության 2017-2019 թվականների պետական բյուջեում կամ տեղական ինքնակառավարման մարմինների բյուջեներում եկամուտների և ծախսերի ավելացում չի նախատեսվում: Փորձնական փուլն իրականացվելու է 2017-2018 և 2018-2019 ուսումնական տարիներին՝ կրթական ծրագրի շրջանակներում:
7. Ծրագրի ֆինանսական գնահատականը հնարավոր կլինի տալ ծրագրի փորձնական փուլի արդյունքներն ամփոփելուց և վերլուծելուց հետո՝ 2020 թվականին:
8. Ֆինանսավորման հիմնական աղբյուրը Հայաստանի Հանրապետության պետական բյուջեն է: Ֆինանuավորման աղբյուրներ կարող են լինել դրամաշնորհները, բարեգործա­կան ներդրումները, քաղաքացիների և կազմակերպությունների նվիրատվությունները, հովանավորչական հատկացումները, ինչպես նաև Հայաuտանի Հանրապետության օրենսդրությամբ չարգելված այլ աղբյուրներ:
9. **ԱԿՆԿԱԼՎՈՂ ԱՐԴՅՈՒՆՔՆԵՐԸ**
10. Ակնկալվող արդյունքներն են`

1) Մասսայական սպորտի և առողջ ապրելակերպ վարելու կարևորում,

2) Հայաստանի Հանրապետության բնակչության շրջանում ֆիզիկական կուլտուրայով, սպորտով գիտակցաբար զբաղվելու և առողջ ապրելակերպ վարելու, հանրապետության բնակիչների տարբեր տարիքային խմբերում ֆիզիկական կուլտուրայով և սպորտով զբաղվելու պահանջի ձևավորում,

3) բնակչության շրջանում հայրենիքի պաշտպանության համար անհրաժեշտ պատրաստականության և ֆիզիկական պատրաստվածության ապահովում: